欧阳修
送李太傅知冀州
吾慕李汉超，为将勇无俦。
养士三千人，人人百貔貅。
关南三十年，天子不北忧。
吾爱李允则，善觇多计筹。
虏动静寝食，皎如在双眸。
出入若变化，谈笑摧敌谋。
恩信浃南北，声名落燕幽。
二公材各异，战守两堪尤。
天下不用兵，尔来三十秋。
今其继者谁，守冀得李侯。
李侯年尚少，文武学彬彪。
河朔一尺雪，北风暖貂裘。
上马擘长弓，白羽飞金鍭。
临行问我言，我◇本儒鲰。
汉超虽已久，故老尚歌讴。
允则事最近，犹能想风流。
将此聊为赠，勉哉行无留。